Η ΑΧΕΠΑ στην Ελλάδα, την Κύπρο και το Πατριαρχείο
στα πλαισια της καθιερωμένης ετήσιας επίσκεψής της στην Ελλάδα
Αντιπροσωπεία της μεγάλης Ελληνοαμερικανικής Οργάνωσης ΑΧΕΠΑ βρίσκεται από την Δευτέρα στην Αθήνα, τελευταίο σταθμό της δεκαπενθήμερης ετήσιας επίσκεψής της στην Ελλάδα. Αυτή είναι η 77η κατά σειρά χρονιά που μέλη της οργάνωσης επιστρέφουν στη χώρα της καταγωγής τους για να ανανεώσουν επαφές και να εξετάσουν με τι τρόπους θα μπορούσαν να βοηθήσουν στο εξωτερικό την γενέτειρα των γονέων και παππούδων τους. Της αντιπροσωπείας ηγείται φέτος , ο οποίος και εξέφρασε ικανοποίηση για την υποδοχή της οποίας έτυχαν τα μέλη της σε όλες τις άλλες πόλεις που επισκέφθηκαν στα πλαίσια της περιοδείας αυτής. Προηγούμενοι σταθμοί της αντιπροσωπείας ήταν η Λευκωσία της Κύπρου, η Θεσσαλονίκη και η Κωνσταντινούπολη, έδρα του Οικουμενικού Πατριαρχείου. Στην Κύπρο οι αξιωματούχοι της ΑΧΕΠΑ συναντήθηκαν με τον Πρέσβη των Ηνωμένων Πολιτειών στη Λευκωσία, Μάηκλ Κλόσον, με τον Πρόεδρο της Κυπριακής Δημοκρατίας Τάσο Παπαδόπουλο και με τον Δήμαρχο της Λευκωσίας Μιχάλη Ζαμπέλα. Μία από τις πρωτοβουλίες που ανέπτυξαν εκεί ήταν η διοργάνωση, σε συνεργασία με την Αμερικανική Πρεσβεία, εκδήλωσης για 25 φοιτητές του Πολιτειακού Πανεπιστημίου Πόρτλαντ, οι οποίοι ειδικεύονται σε προγράμματα ειρηνικής διευθέτησης διεθνών διενέξεων. Η εκδήλωση αυτή έδωσε στους φοιτητές αλλά και στους παράγοντες της ΑΧΕΠΑ την δυνατότητα να ανταλλάξουν απόψεις με κρατικούς λειτουργούς και άλλους ειδικούς που εργάζονται στα πλαίσια της προσπάθειας για την προώθηση των σχέσεων ανάμεσα στις δύο κοινότητες της Κύπρου. Την αντιπροσωπεία της ΑΧΕΠΑ δεξιώθηκε την περασμένη εβδομάδα στη Λευκωσία ο γνωστός επιχειρηματίας και φιλάνθρωπός Γιώργος Παρασκευαΐδης, ο οποίος και δήλωσε ότι η Κύπρος χρειάζεται τώρα τη βοήθεια των Ελλήνων της Αμερικής πολύ περισσότερο από ότι στο παρελθόν. Πριν τιμήν του Φραγκλίνου Μάνιου και των αξιωματούχων που τον συνοδεύουν δόθηκε και δεξίωση και από το Κυπριακό Υπουργείο Εξωτερικών. Επίσης ο κ. Μάνιος ανακοίνωσε ότι κατά την επίσκεψη στην Κύπρο ο δήμαρχος της κατεχόμενης Κερύνειας έγινε μέλος της ΑΧΕΠΑ, η οποία και διατηρεί τρία παραρτήματα στο νησί. Στην Κωνσταντινούπολη, η αντιπροσωπεία έγινε δεκτή από τον Οικουμενικό Πατριάρχη Βαρθολομαίο, τον οποίον ο Πρόεδρος της ΑΧΕΠΑ ενημέρωσε σχετικά με τη σημασία της εκδήλωσης που διοργάνωσε την περασμένη εβδομάδα η λεγόμενη Επιτροπή του Ελσίνκι στο Αμερικανικό Κογκρέσο. Η εκδήλωση εκείνη με τίτλο «Η Ελληνορθόδοξη Εκκλησία στην Τουρκία θύμα συστηματικής απαλλοτρίωσης» επικέντρωσε την προσοχή στο κλείσιμο της Θεολογικής Σχολής της Χάλκης και στην ανάγκη για προστασία τόσο των θρησκευτικών όσο και γενικότερα όλων των ατομικών δικαιωμάτων που έχουν τα μέλη των μειονοτήτων στην Τουρκία. Η αντιπροσωπεία επισκέφθηκε επίσης τη Θεολογική Σχολή της Χάλκης όπου ο Πρόεδρος της ΑΧΕΠΑ επανέλαβε την προσήλωση της οργάνωσης του στη υποστήριξη όλων των φορέων που επιδιώκουν την επαναλειτουργία της Σχολής. Στη Θεσσαλονίκη η αντιπροσωπεία της ΑΧΕΠΑ είχε σύσκεψη με τα μέλη του εκεί παραρτήματός της και κατόπιν επισκέφθηκε το Νοσοκομείο ΑΧΕΠΑ για να ενημερωθεί σχετικά με θέματα που αφορούν στη λειτουργία του και το έργο που προσφέρει στους κατοίκους της Βόρειας Ελλάδας. Το πρόγραμμα της αντιπροσωπεία στην Αθήνα προβλέπει για την εβδομάδα αυτή συσκέψεις με τον Πρέσβη των Ηνωμένων Πολιτειών Τσαρλς Ρης, τον Πρόεδρο της Δημοκρατίας Κάρολο Παπούλια, τον Υφυπουργό Εξωτερικών Παναγιώτη Σκανδαλάκη και την Πρόεδρο της Βουλής Άννα Ψαρούδα-Μπενάκη. Την Πέμπτη τα μέλη της ΑΧΕΠΑ θα καταθέσουν στεφάνι στο Μνημείο του Αγνώστου Στρατιώτη στην Πλατεία Συντάγματος και κατόπιν θα παρακολουθήσουν την μεγάλη παρέλαση για την 25η Μαρτίου. Στην αντιπροσωπεία συμμετέχει και η Δήμητρα Καπόλη, Πρόεδρος του παραρτήματος γυναικών της ΑΧΕΠΑ, γνωστού με το όνομα «Κόρες της Πηνελόπης». Όπως δήλωσε ο Διευθυντής του Γραφείου Τύπου της ΑΧΕΠΑ στη Ουάσιγκτον Ανδρέας Καφές στη «Φωνή της Αμερικής» ο Ύπατος Πρόεδρος της Οργάνωσης, Φραγκλίνος Μάνιος, είναι πολύ ικανοποιημένος από την μέχρι τώρα έκβαση του ταξιδιού της αντιπροσωπείας του. Εντόπισε μάλιστα και τομείς στους οποίους η ΑΧΕΠΑ θα μπορούσε να συνδράμει στην περιοχή. Κατά τον Ανδρέα Καφέ, ο κύριος Μάνιος πιστεύει πως υπάρχουν ευκαιρίες για την ΑΧΕΠΑ να αναλάβει ηγετικό ρόλο για την ενίσχυση των γεφυρών στην Ανατολική Μεσόγειο μέσω εκπαιδευτικών και πολιτιστικών προγραμμάτων.